Teiseks sisaldab see pisike roheline masin terve hulga põnevaid  tehnoloogilisi ideid, mis loodetavasti varsti ka tavakasutusse jõuavad. Kogu masin on disainitud nii, et ta oleks odav, kerge, vastupidav ja kulutaks minimaalselt elektrit (ning vooluvõrgu puudumisel saab seda ka käsitsi laadida!). Ta peab töötama probleemideta väikeste laste käes, kes ei oska veel lugeda, ja seda isegi külades, kus pole elektrit ja keegi pole kunagi näinud arvutit. Üheks oluliseks tehniliseks innovatsiooniks on selle arvuti ekraan, mis on võrreldes tavalise sülearvuti ekraaniga äärmiselt vastupidav, päikese käes loetav, parema resolutsiooniga ja on sealjuures veel keskeltläbi kümme korda energiasäästlikum ning kordades odavam toota. See laptop kasutab internetti ühendumiseks traadita ühendust, kusjuures iga arvuti on korraga nii vastuvõtja kui ka võrgu jagaja (mesh võrk). See tähendab, et kui Wifi levialas on mõned laptopid, siis nende ümber tekib omakorda levipiirkond ja nii edasi. Nii võimalik internetiga katta palju suurem piirkond.